*Tämä artikkeli käsittelee jääkiekkovalmentajaa, jota ei tule sekoittaa samannimiseen vuonna 1954 syntyneeseen NHL-jääkiekkoilijaan.*
Michel Bergeron haastattelussa vuonna 2023.
**Michel Bergeron** (s. 12. kesäkuuta 1946 Montreal, Quebec) on kanadalainen jääkiekkovalmentaja.

Bergeron aloitti NHL-valmentajana vuonna 1980, mitä ennen toimi vuodesta 1975 Trois-Rivières Draveursin päävalmentajana juniorisarja LHJMQ:ssa. Hän toimi kaudella 1980–1981 aluksi Quebec Nordiquesin apuvalmentajana, mutta nostettiin pian kauden alun jälkeen sen päävalmentajaksi. Kauden kuudessa ensimmäisessä ottelussa joukkueen päävalmentajan tehtävää oli hoitanut Maurice Filion. Bergeron valmensi Nordiquesia hyvällä menestyksellä. Joukkue eteni hänen valmennuksessaan seitsemästi peräkkäin NHL:n pudotuspeleihin ja kahdesti, vuosina 1982 ja 1985, konferenssifinaaleihin.

Kesäkuussa 1987 Bergeron siirtyi kesken sopimuskauden New York Rangersin päävalmentajaksi, mistä Nordiques sai korvauksena Rangersin ensimmäisen kierroksen varausvuoron NHL:n varaustilaisuudessa 1988 ja 75 000 dollaria rahaa. Hän valmensi Rangersiä kaksi kautta, joista ensimmäisellä joukkue jäi pudotuspelien ulkopuolelle ja toisella pääsi pudotuspeleihin. Bergeron kuitenkin irtisanottiin huhtikuussa 1989 vain kaksi ottelua ennen runkosarjakauden päättymistä. Kaksi viikkoa potkujensa jälkeen hän palasi Quebec Nordiquesin päävalmentajaksi Jean Perronin tilalle. Kausi 1989–1990 sujui joukkueelta heikosti: Nordiques voitti vain 12 ottelua 80:stä, vähiten kaikista joukkueista. Bergeron irtisanottiin kauden päätyttyä ja hänen tilalleen palkattiin Dave Chambers.

Bergeron, lempinimeltään *Le Petit Tigre*, toimi päävalmentajana yhteensä 792:ssa NHL:n runkosarjaottelussa vuosien 1980 ja 1990 välillä. Hänen joukkueensa voittivat noista otteluista 338, hävisivät 350 ja pelasivat tasan 104. NHL:n pudotuspeleissä hän valmensi 68:ssa ottelussa, joista voitto-otteluja 31 ja tappioita 37. 1990-luvun alun jälkeen Bergeron on toiminut jääkiekkoasiantuntijana radiossa ja televisiossa.

Lähteet
-------

1. 1 2  Michel Bergeron *Hockey-Reference.com*. Viitattu 2.12.2011. (englanniksi)
2. 1 2 3 4  Michel Bergeron The Internet Hockey Databasessa (englanniksi)
3. ↑  1980–81 Quebec Nordiques [NHL] *hockeydb.com*. Viitattu 2.12.2011. (englanniksi)
4. 1 2  Eskenazi, Gerald: Rangers Pull a Surprise: Bergeron Becomes Coach.  *New York Times*, 19.6.1987. Artikkelin verkkoversio. Viitattu 2.12.2011.  (englanniksi)
5. ↑  Lemieux, Penguins to Open NHL Playoffs Against Rangers.  *Los Angeles Times*, 5.4.1989. Artikkelin verkkoversio. Viitattu 2.12.2011.  (englanniksi)
6. ↑  Sexton, Joe: Nordiques Bring Back Bergeron to Replace Perron as Coach.  *New York Times*, 15.4.1989. Artikkelin verkkoversio. Viitattu 2.12.2011.  (englanniksi)
7. ↑  HOCKEY ROUNDUP : Chambers Gets Coaching Job With Quebec.  *Los Angeles Times*, 5.7.1990. Artikkelin verkkoversio. Viitattu 2.12.2011.  (englanniksi)
8. ↑  McRae, Earl: Why can't you trade coaches? *slam.canoe.ca*.  5.2.2010. Viitattu 2.12.2011. (englanniksi)[vanhentunut linkki]
9. ↑  Michel Bergeron deviendrait bientôt analyste de hockey à RDS *LaPresse.ca*.  28.8.2008. Viitattu 2.12.2011. (ranskaksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Muut | 
* IdRef

 |

 |